钦定古今图书集成/明伦汇编/家范典/第001卷 > 《汉贾谊新书》 > 《六术》
## 钦定古今图书集成/明伦汇编/家范典/第001卷 > 《汉贾谊新书》 > 《六术》

人之戚属，以六为法。“人有六亲，六亲始曰父，父有二
子，二子为昆弟。昆弟又有子，子从父而昆弟，故为从
父昆弟。从父昆弟又有子，子从祖而昆弟，故为从祖
昆弟。从祖昆弟又有子，从曾祖而昆弟，故为曾祖昆
弟。曾祖昆弟又有子，子为族兄弟。”备于六，此之谓“六
亲。”亲之始于一人，世世别离，分为六亲。亲戚非六，则
失本末之度，是故六为制而止矣。六亲有次，不可相
逾，相逾则宗族扰乱，不能相亲。是故先王设为昭穆
三庙，以禁其乱。何谓三庙？上室为昭，中室为穆，下室
为孙嗣。今子各以其次，上下更居三庙，以别亲疏，有
制。《丧服》称亲疏以为重轻。亲者重，疏者轻，故复有粗
衰、齐衰、大红、细红、缌麻备六，各服其“所当服。”夫服则
有殊，此先王之所以禁乱也。